b'\n_START_ARTICLE_\nAkusti\xc4\x8dna gitara\n_START_SECTION_\nPovijest akusti\xc4\x8dne gitare\n_START_PARAGRAPH_\nKroz povijest, tehnike kojima su se izra\xc4\x91ivale akusti\xc4\x8dne gitare su se malo mijenjale. Izra\xc4\x91iva\xc4\x8di gitara su najvi\xc5\xa1e pozornosti posve\xc4\x87ivali vrsti drva od kojeg se izra\xc4\x91ivalo tijelo.U zemljama Bliskog Istoka se \xc4\x8dak nije ni koristilo drvo nego spre\xc5\xa1ani listova biljaka. Ta tehnika se tako\xc4\x91er koristila za dobivanje papirusa u Egiptu. Kroz stolje\xc4\x87a su izra\xc4\x91iva\xc4\x8di gitara pro\xc5\xa1irivali svoje znanje o rezonanciji drva. Krajem 15. stolje\xc4\x87a se razvio i danas popularan mit da neki izra\xc4\x91iva\xc4\x8di gitara idu tako daleko da doslovno hodaju po \xc5\xa1umama sa \xe2\x80\x9etonskim vilicama\xe2\x80\x9c koje lupkaju o drvo. To je zapravo vrlo korisna tehnika jer \xe2\x80\x9etonska vilica\xe2\x80\x9c poja\xc4\x8dava prirodni ton drva, te se ustvari mo\xc5\xbee \xc4\x8duti taj komad drva te njegova rezonancija._NEWLINE_Dana\xc5\xa1nji najpoznatiji nezavisni izra\xc4\x91iva\xc4\x8d gitara, Richard Pendell, o selekciji drva ka\xc5\xbee: \xe2\x80\x9cOdabir drva je najva\xc5\xbeniji dio posla. Ne mo\xc5\xbeete zamijeniti prirodnu akusti\xc4\x8dnost drva sa raznim dodatcima. Oni su naj\xc4\x8de\xc5\xa1\xc4\x87e samo kozmeti\xc4\x8dke prirode. Oko 75\xc2\xa0% tona gitare zavisi o drvu koje koristite.\xe2\x80\x9c*_NEWLINE_Glasno\xc4\x87a gitare ovisi o ve\xc4\x87ini i obliku tijela gitare, tj. o koli\xc4\x8dini zraka koji vibrira u zvu\xc4\x8dnoj kutiji, te je zbog toga najpopularniji oblik akusti\xc4\x8dne gitare \xe2\x80\x9edreadnought\xe2\x80\x9c jer je upravo taj oblik najglasniji.\n_START_SECTION_\nNastajanje zvuka\n_START_PARAGRAPH_\nZbog \xc4\x8dinjenice da samo tijelo gitare je odgovorno za \xe2\x80\x9eoblikovanje\xe2\x80\x9c zvuka kojeg \xc4\x8dujemo, sama izrada gitare je vrlo zahtjevan proces. Vrsta drva koja se koristi na pojedinim dijelovima gitare i na\xc4\x8din na koji su te plohe drva spojene zajedno \xc4\x8dine bitan faktor na ukupan zvuk akusti\xc4\x8dne gitare. Smatra se da je najva\xc5\xbenija kvaliteta plohe, iznad koje se nalaze \xe2\x80\x9ezvu\xc4\x8dna rupa\xe2\x80\x9c i \xc5\xbeice. Ta gornja drvena ploha je ujedno i najtanja, kako bi se omogu\xc4\x87ilo lak\xc5\xa1e \xe2\x80\x9eosje\xc4\x87anje\xe2\x80\x9c vibracije \xc5\xbeica, te je zbog toga unutar zvu\xc4\x8dne kutije dodatno poja\xc4\x8dana rebrastim potpornjima. Upravo razli\xc4\x8diti na\xc4\x8dini izrade tih potpornja \xc4\x8desto znaju biti presudan faktor uspjeha izrade kvalitetne gitare.'